KOMISIJOS SPRENDIMAS
2009 m. gegužės 28 d.
iš dalies keičiantis Tarybos direktyvos 76/769/EEB nuostatas dėl organoalavo junginių pardavimo ir naudojimo apribojimų, siekiant suderinti jos I priedą su technikos pažanga
(pranešta dokumentu Nr. C(2009) 4084)
(Tekstas svarbus EEE)
(2009/425/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais (1), suderinimo, ypač į jos 2a straipsnį,
kadangi:
(1)
Tripakaičiai organoalavo (organiniai alavo) junginiai anksčiau buvo plačiai naudojami laivams skirtiems neapaugantiesiems dažams. Tačiau nustatyta, kad tokie dažai dėl endokrininę sistemą ardančio poveikio kelia pavojų vandens organizmams. Todėl Direktyvoje 76/769/EEB ir 2003 m. balandžio 14 d. Europos Parlamento ir Tarybos reglamente (EB) Nr. 782/2003 dėl draudimo laivuose naudoti organoalavo junginius (2) organoalavo junginių naudojimas buvo apribotas. Be to, tripakaičiai organoalavo junginiai nebenaudojami kaip biocidai pagal 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (3). Tačiau tokiais biocidais apdorotus gaminius vis dar leidžiama importuoti į Bendriją.
(2)
Dvipakaičiai organoalavo junginiai, įskaitant visų pirma dibutiltalavo (DBT) junginius ir dioktilalavo (DOT) junginius, yra plačiai naudojami vartojimo prekėse kaip stabilizatoriai arba katalizatoriai.
(3)
Nustatyta, kad vartojimo prekėse esantys organoalavo junginiai kelia pavojų žmonių, ypač vaikų, sveikatai. Rizikos vertinime (4) nustatytas konkretus su įvairiomis vartojimo prekėmis susijęs pavojus vaikų ir suaugusiųjų sveikatai, kurį 2006 m. lapkričio 30 d. savo nuomone patvirtino Komisijos pavojų sveikatai ir aplinkai mokslinis komitetas (SCHER) (5).
(4)
Nors dvipakaičiai ir tripakaičiai organoalavo junginiai turi tokį patį neigiamą poveikį žmogaus sveikatai, t. y. sukelia imunotoksiškumą per užkrūčio liauką, kuris nuolat stiprėja, tripakaičių junginių (tokių kaip TBT ir TPTP) poveikis stipresnis nei dvipakaičių junginių (DOT ir DBT). Be to, iš vartojimo ar profesinės paskirties gaminių į aplinką patekę tripakaičiai organoalavo junginiai galėtų turėti neigiamą poveikį aplinkai, visų pirma vandens organizmams. Todėl gaminiams, kurių sudėtyje yra tripakaičių organoalavo junginių, turėtų būti nustatyti griežtesni apribojimai.
(5)
Tam tikri DBT junginiai (dibutilalavo dichloridas, CAS: 683-18-1, ir dibutilalavo vandenilio boratas, CAS: 75113-37-0) artimiausiu metu bus klasifikuojami pagal Tarybos direktyvą 67/548/EEB (6) kaip toksiški reprodukcijai, 2 kategorija, ir vėliau bus draudžiama parduoti vartotojams medžiagas ir mišinius, kurių sudėtyje yra šių junginių (7). Todėl gaminiams, kurių sudėtyje yra DBT junginių, turėtų būti nustatyti griežtesni apribojimai, o papildomas tolesnio jų naudojimo laikotarpis nustatomas tik tais atvejais, kai nėra tinkamų pakaitalų, tokių kaip RTV-1 ir RTV-2 sandarikliuose, dažuose ir gruntuose naudojami katalizatoriai arba tam tikruose produktuose (pvz., dengtose medžiagose, PVC profiliuočiuose) naudojami PVC stabilizatoriai, tam, kad būtų galima sukurti tinkamus pakaitalus, arba kai nagrinėjamieji gaminiai jau reglamentuojami pagal kitus konkrečius teisės aktus.
(6)
Didžiausias sąlytis su DOT junginiais patiriamas per tam tikras specifines vartojimo prekes, tokias kaip margintos tekstilės gaminiai, pirštinės, avalynė, sienų ir grindų danga, moterų higienos produktai, sauskelnės ir dvikomponentės silikoninės formos.
(7)
Nepaisant to, kad daugeliu naudojimo atvejų, kuriuos numatyta apriboti, pakaitalų yra, tam tikriems gaminių, kurių sudėtyje yra DOT ir DBT junginių, gamintojams reikės laiko prisitaikyti, todėl tam būtina numatyti atitinkamą pereinamąjį laikotarpį.
(8)
Todėl Direktyvą 76/769/EEB reikėtų atitinkamai iš dalies pakeisti.
(9)
Šis sprendimas nepažeidžia Bendrijos teisės aktų, nustatančių būtiniausius darbuotojų apsaugos reikalavimus, pavyzdžiui, 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo (8) ir atskirų ja pagrįstų direktyvų, ypač 2004 m. balandžio 29 d. Europos Parlamento ir Tarybos direktyvos 2004/37/EB dėl darbuotojų apsaugos nuo rizikos, susijusios su kancerogenų arba mutagenų poveikiu darbe (šeštoji atskira direktyva, kaip numatyta Tarybos direktyvos 89/391/EEB 16 straipsnio 1 dalyje) (kodifikuota redakcija) (9) ir 1998 m. balandžio 7 d. Tarybos direktyvos 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe (keturioliktoji atskira direktyva, kaip numatyta Direktyvos 89/391/EEB 16 straipsnio 1 dalyje) (10).
(10)
Šiame sprendime numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje suderinimo su technikos pažanga komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 76/769/EEB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje 2009 m. gegužės 28 d.